Charter waarbij het Kapittel van Sint Pieter te Utrecht een perceel land aan De Meern, genaamd de Broodakker, in erfpacht uitgeeft aan Steven Goijertss. de Witte, 17 mei 1612. 

Charter waarbij het Kapittel van Sint Pieter te Utrecht een perceel land aan De Meern, genaamd de Broodakker, in erfpacht uitgeeft aan Steven Goijertss. de Witte, 17 mei 1612. 


1 Up huyden den Vllen dach maii XVIc ende XII na den ouden stijll compareerden voor mijn onderschreven openbaer notaris bij den Hove van Utrecht geadmitteert ende den getuy- 
gen hieronder benoempt STEVEN GOIJERTSS. DE WITTE voir hem, sijnen erven ende nacomelingen, ende bekenden den inhouden van den erffpachtbrieff hiernae van woorde 
tot woorde volgende: “Wij deken ende capittel der kercke van Sinte Peters t’Utrecht doen condt allen luyden, ende lijen ende kennen mits deesen, dat wij in enen ewigen erffpacht ver- 
lijt ende verleent hebben, verlijen ende verlenen mits desen STEVEN GOIJERTSS. DE WITTE voir hem, sijnen erven ende naecomelingen een stuck lants genaemt den Brootacker gelegen 
5 aen die Meern bij Nijevelt, daerboven jonker STEVEN VAN ROSSUM ende beneden HENRICK RUIJSCH ende BEERNDT VAN DER HAERS weduwe naestgelant zijn, streckende uut Heijcooper 

Weeteringe tot aen zeker onser kercken landt, die van ons bij den voors. STEVEN in huyre gebruyckt zijn eertijts, alse ‘tselve stuck landts duer dode van GOIJERT LUDOLPHSZ. 
DE WITTE zijnen vader op hem gesuccedeert ende gedevolveert is, elx jaers om eenen gouden croon mitter sonnen off die rechte weerde daervoir aen andere gelden in der 
tijt der betalinge binnen Utrecht gangber wesende, te betalen ons off onsen camerair in der tijt jaerlix tot alle Sinte Petersdage ad Cathedram, off binnen veerthien daegen daernae 
onbegreepen, ende soo voort jaerlijx binnen Utrecht in onser kercke, vrij ende commerloos te leveren op STEVEN GOIJERTSS. voirs. cost anxt ende arbeyt sonder enigerhande affcortinge 

10 off verminderinge des voirs. pachts, ’tzij van inbreeckinge van dijcken, van oirloge, van brande, van rooff, van onweeder, ontseggen van heerenbede, heerenschattinge 
ofte van andere enige saicke off oncost die op ’t voirs. stuck landts comen mocht off werden geseten in wat manieren dattet waere, met sulcke vorwaerden dat ’t voirs. stuck 
landt nae STEVEN GOIJERTSS. doot comen ende blijven sal op zijn outste erffginaem effen nae die man voor dat wijff, ende soo voort van erffginaem tot erffginaem, ewelick ende erffelick on- 
gescheyden ende ongedeylt. Voort sijn ’t voorwaerden, dat STEVEN voirs. ende zijn erffgenaemen ende naecomelingen dit voirs. stuck landts nyet en sullen mogen aen nymandt anders brengen, ver- 
copen, versetten, versellen, splijten noch deylen, tensij bij onsen wille ende consente, noch sijn ’t vorwaerden, dat STEVEN voirs. voir hem ende sijnen erven ende naecomelingen een re- 

15 cognitie ofte belijdinge doen sall voor den Officiael van Utrecht, ofte anders voir wat rechten ofte rechters dat wij willen, geesteltelicke ofte weerlicke, dat hij dit stuck lants 
voirs. ons ende onser kercken toebehorende in alle manieren ende vorwaerden in desen brieff begrepen in enen ewelicke erffpacht ontfangen heeft, ende anders gheen recht daeraen en heeft 
dan hem van ons in desen brieff gegeven es, ende hij sal mede loven voor den selven rechter ofte rechte alle dese pointen ende voirwaerden in desen brieff beschreven te houden 
ende te voldoen sonder enige wederseggen. Voirt sijn ’t voirwaerden, dat elcke nye erffgenaem daer deese erffpacht op comen sal, nae STEVEN voirs. doot sall binnen den 
eersten jaer daer hij in gestorven is, bij ons comen ende neemen nye brieven sprekende als deesen brieff spreeckt, ende ons een recognitie ende belijdinge doen in allen manieren als 

20 _voirs. is, ende dit al op des versueckers cost. Oick sijn ’t vorwaerden, waer ’t saecke dat STEVEN voirs. off sijne erffgenaemen jaerlijk ende alle jaer opten voirs. termijn den 
voirnoemte pacht nyet voll ende all en betaelden, off enich van de pointen in desen brieff geschreven braecken ende nyet en voldeeden, soo viel hij rechtevoort van deesen erffpacht 
ende allen rechten dat hij daeraen hebben mocht, ende soo quaem ’t voirs. stuck lants alsdan weder aen ons ende aen onser kercken voirs. onsen vrijen wille daermede te doen. 
sonder yemandts wederseggen, sooverre wij dat aen ons neemen wouden, ende anders nyet. Beheltelicken ons nochtans al ons verschenen pachts ende onbetaelde pacht 
die ons dan afftersteedich waer, die ons STEVEN voirs. off zijnen erffgenaemen mit alsulcken cost als wij off onse bode daerom deden, des men ons off onsen boden 

25 tot onsen ofte hoeren simpelen woorden gelooven sall, voll ende all betalen sullen sonder enich wederseggen. Alle arch ende list uutgesondert. In oorconde der waerheyt 
hyeroff hebben wij deken ende capittele voors. deesen brieff mit ons capitteles segel doen bezegelen. Gegeven in ’t jaer ons Heeren duysent seshondert ende twaelff 
op den sevenden dach in mayo na den ouden stijll” Ende was ondertekent W. MOERENDAEL deken subscripsit ende besegelt mit een segel van groenen wassche daer onderaen uut- 
hangende in dubbelen sterte. Ende bekenden hij comparant voorts anders gheen recht aen ’t voirs. lant te hebben dan hem daeraen mitten voirs. brieff gegeven en 
is ende belooffden hem in den inhouden vandyen bij den Hove van Utrecht te sullen laten condemneren. Aldus gedaen t’ Utrecht op den dage ende jare voirs. ter presentie van de 

30 _eersaeme ende loffweerdige mannen WILLEM SIJMONSS. VAN HOUWERT schout der voirs. kercke, ende FLORIS UUTTEN ENGHE als getuygen daertoe specialick ge- 
beeden. In kennisse van mij onderschreven openbaer notaris, die desen recognitiebrieff daervan gemaeckt, onderteyckent, ende voor den comparant besegelt 
hebbende tot zijner beede. [get.] mij pnt. C. Brunings nots. publ. 

